ΟΔΗΓΊΑ 2010/60/ΕΕ ΤΗΣ ΕΠΙΤΡΟΠΉΣ της 30ής Αυγούστου 2010 σχετικά με την πρόβλεψη ορισμένων παρεκκλίσεων όσον αφορά την εμπορία μειγμάτων σπόρων κτηνοτροφικών φυτών που χρησιμοποιούνται για τη διαφύλαξη του φυσικού περιβάλλοντος (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 13 παράγραφος 1, τέταρτο εδάφιο, Εκτιμώντας τα ακόλουθα: (1) Τα θέματα της βιοποικιλότητας και της διατήρησης των φυτογενετικών πόρων έχουν αποκτήσει μεγαλύτερη σημασία τα τελευταία χρόνια, όπως φαίνεται από διάφορες εξελίξεις σε διεθνές και ενωσιακό επίπεδο. Ως παραδείγματα αναφέρονται, μεταξύ άλλων, η απόφαση 93/626/ΕΟΚ του Συμβουλίου, της 25ης Οκτωβρίου 1993, σχετικά με τη σύναψη της σύμβασης για τη βιολογική ποικιλομορφία (2), η απόφαση 2004/869/ΕΚ του Συμβουλίου, της 24ης Φεβρουαρίου 2004, σχετικά με την υπογραφή, εξ ονόματος της Ευρωπαϊκής Κοινότητας, της διεθνούς συνθήκης σχετικά με τους φυτογενετικούς πόρους για τη διατροφή και τη γεωργία (3), ο κανονισμός (ΕΚ) αριθ. 870/2004 του Συμβουλίου, της 26ης Απριλίου 2004, σχετικά με τη θέσπιση κοινοτικού προγράμματος για τη διατήρηση, τον χαρακτηρισμό, τη συλλογή και τη χρησιμοποίηση των γενετικών πόρων στη γεωργία και για την κατάργηση του κανονισμού (ΕΚ) αριθ. 1467/94 (4) και ο κανονισμός (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (5). Θα πρέπει να θεσπιστούν οι ειδικοί όροι δυνάμει της ενωσιακής νομοθεσίας που διέπει την εμπορία μειγμάτων σπόρων προς σπορά κτηνοτροφικών φυτών, και συγκεκριμένα δυνάμει της οδηγίας 66/401/ΕΟΚ, ώστε να ληφθούν υπόψη τα εν λόγω ζητήματα. (2) Όσον αφορά την εμπορία μειγμάτων σπόρων κτηνοτροφικών φυτών που χρησιμοποιούνται για τη διαφύλαξη του φυσικού περιβάλλοντος στο πλαίσιο της διατήρησης των γενετικών πόρων (στο εξής «μείγματα διαφύλαξης»), ακόμη και αν τα συστατικά αυτών των μειγμάτων δεν συμμορφώνονται με ορισμένες από τις γενικές απαιτήσεις εμπορίας που προβλέπονται στην οδηγία 66/401/ΕΟΚ, είναι αναγκαίο να προβλεφθούν ορισμένες παρεκκλίσεις. (3) Με σκοπό να εξασφαλιστεί ότι τα μείγματα που αποτελούν αντικείμενο εμπορίας ως μείγματα διαφύλαξης πληρούν τις απαιτήσεις των εν λόγω παρεκκλίσεων, είναι απαραίτητο να προβλεφθεί ότι η εμπορία αυτών των μειγμάτων υπόκειται σε έγκριση. Η έγκριση χορηγείται ύστερα από αίτηση. (4) Όσον αφορά τα μείγματα διαφύλαξης που περιέχουν ποικιλίες διατήρησης κατά την έννοια της οδηγίας 2008/62/ΕΚ της Επιτροπής, της 20ής Ιουνίου 2008, για την πρόβλεψη ορισμένων παρεκκλίσεων για την αποδοχή γεωργικών ντόπιων αβελτίωτων φυλών και ποικιλιών που είναι φυσικώς προσαρμοσμένες στις τοπικές και περιφερειακές συνθήκες και απειλούνται από γενετική διάβρωση καθώς και για τη διάθεση στην αγορά σπόρων και σπόρων γεωμήλων των εν λόγω ντόπιων φυλών και ποικιλιών (6), η παρούσα οδηγία δεν θα πρέπει, ωστόσο, να θίγει τις διατάξεις της οδηγίας 2008/62/ΕΚ. (5) Οι ειδικές ζώνες διατήρησης, που ορίστηκαν από τα κράτη μέλη σύμφωνα με την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (7), φιλοξενούν φυσικούς ή ημιφυσικούς οικοτόπους που αξίζει να διατηρηθούν. Οι ζώνες αυτές θα πρέπει να θεωρούνται ως πηγές προέλευσης των μειγμάτων διαφύλαξης. Τα κράτη μέλη θα πρέπει να έχουν τη δυνατότητα να ορίσουν επίσης άλλες ζώνες που συμβάλλουν στη διατήρηση φυτογενετικών πόρων, εάν τηρούν συγκρίσιμους κανόνες. (6) Θα πρέπει να προβλέπεται ότι τα συστατικά του μείγματος διαφύλαξης αναφέρονται ως είδη και, ενδεχομένως, ως υποείδη στην έγκριση και στην επισήμανση. Θα πρέπει επίσης να παρέχονται τα ειδικά ποσοστά βλάστησης των συστατικών του μείγματος που καλύπτονται από την οδηγία 66/401/ΕΟΚ και τα οποία δεν τηρούν τις απαιτήσεις βλαστικής ικανότητας που ορίζονται στο παράρτημα ΙΙ της εν λόγω οδηγίας. Όσον αφορά τις απαιτήσεις αυτές, για τα μείγματα διαφύλαξης που συγκομίζονται απευθείας, είναι αναγκαίο να ληφθεί υπόψη η μέθοδος συγκομιδής. (7) Είναι απαραίτητο να προβλεφθούν παρεκκλίσεις για την εξέταση του μείγματος διαφύλαξης από τα κράτη μέλη πριν εγκριθεί η εμπορία του. Ο τρόπος εξέτασης των μειγμάτων θα πρέπει σε ορισμένες περιπτώσεις να λαμβάνει υπόψη τις διαφορές μεθόδου συγκομιδής μεταξύ των μειγμάτων διαφύλαξης που καλλιεργούνται και εκείνων που συγκομίζονται απευθείας. (8) Για να εξασφαλιστεί ότι η εμπορία μειγμάτων διαφύλαξης πραγματοποιείται στο πλαίσιο της διατήρησης των γενετικών πόρων, θα πρέπει να προβλεφθούν περιορισμοί, ιδίως όσον αφορά την περιοχή καταγωγής και την πηγή προέλευσης. (9) Θα πρέπει να οριστεί μέγιστη ποσότητα εμπορίας των μειγμάτων διαφύλαξης. Για να εξασφαλιστεί η τήρηση αυτής της μέγιστης ποσότητας, τα κράτη μέλη θα πρέπει να απαιτούν από τους παραγωγούς να κοινοποιούν τις ποσότητες των μειγμάτων διαφύλαξης για τα οποία σκοπεύουν να ζητήσουν έγκριση, τα δε κράτη μέλη θα πρέπει να κατανέμουν τις ποσότητες στους παραγωγούς, εάν χρειάζεται. (10) Η ιχνηλασιμότητα των μειγμάτων διαφύλαξης θα πρέπει να εξασφαλίζεται μέσω κατάλληλων απαιτήσεων σφράγισης και επισήμανσης. (11) Για να εξασφαλιστεί η ορθή εφαρμογή των κανόνων που προβλέπονται στην παρούσα οδηγία, θα πρέπει να διενεργείται επίσημη παρακολούθηση. (12) Έπειτα από την παρέλευση δέοντος χρονικού διαστήματος, η Επιτροπή θα πρέπει να αξιολογήσει την αποτελεσματικότητα των μέτρων που προβλέπονται από την παρούσα οδηγία. (13) Τα μέτρα που προβλέπονται από την παρούσα οδηγία είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού γεωργικών, δενδροκηπευτικών και δασικών φυτών προς φύτευση, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: α) ως «πηγή προέλευσης» νοείται: i) μια περιοχή που έχει χαρακτηριστεί από κράτος μέλος ως ειδική ζώνη διατήρησης, σύμφωνα με το άρθρο 4 παράγραφος 4 της οδηγίας 92/43/ΕΟΚ· ή ii) μια περιοχή που συμβάλλει στη διατήρηση φυτογενετικών πόρων και η οποία έχει οριστεί από κράτος μέλος σύμφωνα με εθνική διαδικασία βάσει κριτηρίων συγκρίσιμων με εκείνα που προβλέπονται στο άρθρο 4 παράγραφος 4 της οδηγίας 92/43/ΕΟΚ σε συνδυασμό με το άρθρο 1 στοιχεία ια) και ιβ) της εν λόγω οδηγίας, και στην οποία εφαρμόζεται διαχείριση, προστασία και εποπτεία με τρόπο ισοδύναμο με εκείνον που περιγράφεται στο άρθρο 6 και στο άρθρο 11 της εν λόγω οδηγίας· β) ως «τόπος συλλογής» νοείται ένα μέρος στην πηγή προέλευσης από το οποίο έχουν συλλεγεί οι σπόροι· γ) ως «απευθείας συγκομιζόμενο μείγμα» νοείται ένα μείγμα σπόρων που διατίθεται στο εμπόριο όπως έχει συλλεγεί στον τόπο συλλογής, μετά από καθαρισμό ή χωρίς καθαρισμό· δ) ως «καλλιεργούμενο μείγμα» νοείται ένα μείγμα σπόρων που παράγεται σύμφωνα με την ακόλουθη διαδικασία: i) λαμβάνονται οι σπόροι μεμονωμένων ειδών στον τόπο συλλογής· ii) οι σπόροι που αναφέρονται στο σημείο i) πολλαπλασιάζονται εκτός του τόπου συλλογής ως μεμονωμένο είδος· iii) οι σπόροι των προαναφερόμενων ειδών αναμειγνύονται στη συνέχεια, ώστε να παραχθεί μείγμα αποτελούμενο από εκείνα τα γένη, τα είδη και, κατά περίπτωση, τα υποείδη που είναι αντιπροσωπευτικά για τον τύπο οικοτόπου του τόπου συλλογής. Άρθρο 2 Μείγματα διαφύλαξης 1. Κατά παρέκκλιση από το άρθρο 3 παράγραφοι 1 και 2 της οδηγίας 66/401/ΕΟΚ, τα κράτη μέλη μπορούν να εγκρίνουν την εμπορία μειγμάτων από διάφορα γένη, είδη και, κατά περίπτωση, υποείδη, που χρησιμοποιούνται για τη διαφύλαξη του φυσικού περιβάλλοντος στο πλαίσιο της διατήρησης των φυτικών γενετικών πόρων που αναφέρονται στο άρθρο 22α παράγραφος 1 στοιχείο β) της οδηγίας. Τέτοια μείγματα ενδεχομένως να περιέχουν σπόρους κτηνοτροφικών φυτών που καλύπτει η οδηγία 66/401/ΕΟΚ, καθώς και σπόρους από φυτά που δεν είναι κτηνοτροφικά κατά την έννοια της ίδιας οδηγίας. Αυτά τα μείγματα στο εξής καλούνται «μείγματα διαφύλαξης». 2. Όταν ένα μείγμα διαφύλαξης περιέχει ποικιλία διατήρησης εφαρμόζεται η οδηγία 2008/62/ΕΚ. 3. Εάν δεν προβλέπεται διαφορετικά στην παρούσα οδηγία, εφαρμόζεται η οδηγία 66/401/ΕΟΚ. Άρθρο 3 Περιοχή καταγωγής Όταν ένα κράτος μέλος επιτρέπει την εμπορία ενός μείγματος διαφύλαξης, ορίζει την περιοχή με την οποία συνδέεται φυσικά το εν λόγω μείγμα, η οποία στο εξής καλείται «περιοχή καταγωγής». Λαμβάνει υπόψη πληροφορίες από αρχές φυτογενετικών πόρων ή από οργανισμούς αναγνωρισμένους για το σκοπό αυτό από τα κράτη μέλη. Όταν η περιοχή καταγωγής βρίσκεται σε περισσότερα από ένα κράτη μέλη, αυτή προσδιορίζεται από όλα τα ενδιαφερόμενα κράτη μέλη με κοινή συμφωνία. Άρθρο 4 Έγκριση 1. Τα κράτη μέλη έχουν τη δυνατότητα να εγκρίνουν την εμπορία μειγμάτων διαφύλαξης στις περιοχές καταγωγής τους με την προϋπόθεση ότι τα εν λόγω μείγματα πληρούν τις προϋποθέσεις του άρθρου 5 όταν πρόκειται για απευθείας συγκομιζόμενα μείγματα διαφύλαξης ή τις προϋποθέσεις του άρθρου 6 όταν πρόκειται για καλλιεργούμενα μείγματα διαφύλαξης. 2. Η έγκριση περιλαμβάνει τα εξής: α) το ονοματεπώνυμο και τη διεύθυνση του παραγωγού· β) τη μέθοδο συγκομιδής: απευθείας συγκομιδή ή καλλιέργεια· γ) την αναλογία κατά βάρος των συστατικών ως ειδών και, κατά περίπτωση, ως υποειδών· δ) στην περίπτωση των καλλιεργούμενων μειγμάτων διαφύλαξης, τα ειδικά ποσοστά βλάστησης των συστατικών του μείγματος που καλύπτονται από την οδηγία 66/401/ΕΟΚ και τα οποία δεν τηρούν τις απαιτήσεις βλαστικής ικανότητας που ορίζονται στο παράρτημα ΙΙ της εν λόγω οδηγίας· ε) την ποσότητα του μείγματος για την οποία ισχύει η έγκριση· στ) την περιοχή καταγωγής· ζ) τον περιορισμό εμπορίας στην περιοχή καταγωγής· η) την πηγή προέλευσης· θ) τον τόπο συλλογής και, στην περίπτωση καλλιεργούμενου μείγματος διαφύλαξης, επιπλέον τον τόπο πολλαπλασιασμού· ι) τον τύπο οικοτόπου στον οποίο ανήκει ο τόπος συλλογής· και ια) το έτος συλλογής. 3. Όσον αφορά το στοιχείο γ) της παραγράφου 2, για τα απευθείας συγκομιζόμενα μείγματα διαφύλαξης, αρκεί να αναφερθούν τα εν λόγω συστατικά ως είδη και, κατά περίπτωση, ως υποείδη αντιπροσωπευτικά για τον τύπο οικοτόπου του τόπου συλλογής, τα οποία, ως συστατικά του μείγματος, είναι σημαντικά για τη διαφύλαξη του φυσικού περιβάλλοντος στο πλαίσιο της διατήρησης των γενετικών πόρων. Άρθρο 5 Προϋποθέσεις έγκρισης για τα απευθείας συγκομιζόμενα μείγματα διαφύλαξης 1. Το απευθείας συγκομιζόμενο μείγμα διαφύλαξης έχει συλλεγεί στην πηγή προέλευσής του από τόπο συλλογής που δεν έχει σπαρθεί τα τελευταία 40 χρόνια πριν από την ημερομηνία της αίτησης του παραγωγού, όπως αναφέρεται στο άρθρο 7 παράγραφος 1. Η πηγή προέλευσης βρίσκεται στην περιοχή καταγωγής. 2. Το ποσοστό των συστατικών του απευθείας συγκομιζόμενου μείγματος που είναι είδη και, κατά περίπτωση, υποείδη αντιπροσωπευτικά για τον τύπο οικοτόπου του τόπου συλλογής, τα οποία, ως συστατικά του μείγματος, είναι σημαντικά για τη διαφύλαξη του φυσικού περιβάλλοντος στο πλαίσιο της διατήρησης των γενετικών πόρων, είναι επαρκές για την αναδημιουργία του τύπου του οικοτόπου του τόπου συλλογής. 3. Τα ποσοστά βλάστησης των συστατικών που αναφέρονται στην παράγραφο 2 πρέπει να είναι επαρκή για την αναδημιουργία του τύπου του οικοτόπου του τόπου συλλογής. 4. Η μέγιστη περιεκτικότητα σε είδη και, κατά περίπτωση, σε υποείδη τα οποία δεν συμμορφώνονται με την παράγραφο 2 δεν υπερβαίνει το 1 % κατά βάρος. Το απευθείας συγκομιζόμενο μείγμα διαφύλαξης δεν περιέχει Avena fatua, Avena sterilis και Cuscuta spp. Η μέγιστη περιεκτικότητα σε Rumex spp εκτός από Rumex acetosella και Rumex maritimus δεν υπερβαίνει το 0,05 % κατά βάρος. Άρθρο 6 Προϋποθέσεις έγκρισης για τα καλλιεργούμενα μείγματα διαφύλαξης 1. Όσον αφορά τα καλλιεργούμενα μείγματα διαφύλαξης, οι συλλεγόμενοι σπόροι από τους οποίους παράγεται το καλλιεργούμενο μείγμα σπόρων έχουν συλλεγεί στην πηγή προέλευσής τους από τόπο συλλογής που δεν έχει σπαρθεί τα τελευταία 40 χρόνια πριν από την ημερομηνία της αίτησης του παραγωγού όπως αναφέρεται στο άρθρο 7 παράγραφος 1. Η πηγή προέλευσης βρίσκεται στην περιοχή καταγωγής. 2. Οι σπόροι του καλλιεργούμενου μείγματος διαφύλαξης ανήκουν σε είδη και, κατά περίπτωση, υποείδη αντιπροσωπευτικά για τον τύπο οικοτόπου του τόπου συλλογής, τα οποία, ως συστατικά του μείγματος, είναι σημαντικά για τη διαφύλαξη του φυσικού περιβάλλοντος στο πλαίσιο της διατήρησης των γενετικών πόρων. 3. Τα συστατικά ενός καλλιεργούμενου μείγματος διαφύλαξης τα οποία είναι σπόροι κτηνοτροφικών φυτών κατά την έννοια της οδηγίας 66/401/ΕΟΚ, πριν από την ανάμειξή τους, ικανοποιούν τις απαιτήσεις για τους εμπορεύσιμους σπόρους οι οποίες προβλέπονται από την οδηγία 66/401/ΕΟΚ στο τμήμα ΙΙΙ του παραρτήματος ΙΙ, όπως ορίζονται για την ελάχιστη καθαρότητα στις στήλες 4 έως 11 του πίνακα του τμήματος I παράγραφος 2 στοιχείο Α του εν λόγω παραρτήματος, όπως ορίζονται για τη μέγιστη περιεκτικότητα άλλων φυτικών ειδών σε δείγμα βάρους προβλεπόμενο στο παράρτημα ΙΙΙ στήλη 4 (ολική κατά στήλη) στις στήλες 12, 13 και 14 του πίνακα του τμήματος Ι παράγραφος 2 στοιχείο Α του παραρτήματος ΙΙ και, όπως ορίζονται για τους όρους που αφορούν την περιεκτικότητα σε σπόρους Lupin στη στήλη 15 του πίνακα του τμήματος Ι παράγραφος 2 στοιχείο Α του εν λόγω παραρτήματος. 4. Ο πολλαπλασιασμός μπορεί να πραγματοποιηθεί για πέντε γενιές. Άρθρο 7 Διαδικαστικές απαιτήσεις 1. Η έγκριση χορηγείται μετά από αίτηση του παραγωγού. Η αίτηση συνοδεύεται από τις απαραίτητες πληροφορίες, ώστε να επαληθεύεται η συμμόρφωση με τα άρθρα 4 και 5 στην περίπτωση των απευθείας συγκομιζόμενων μειγμάτων διαφύλαξης ή η συμμόρφωση με τα άρθρα 4 και 6 στην περίπτωση των καλλιεργούμενων μειγμάτων διαφύλαξης. 2. Όσον αφορά τα απευθείας συγκομιζόμενα μείγματα διαφύλαξης, τα κράτη μέλη στα οποία βρίσκεται ο τόπος συλλογής διενεργούν μακροσκοπικές επιθεωρήσεις. Αυτές οι μακροσκοπικές επιθεωρήσεις πραγματοποιούνται στον τόπο συλλογής κατά την περίοδο της ανάπτυξης σε κατάλληλα διαστήματα για να διασφαλιστεί ότι το μείγμα συμμορφώνεται, τουλάχιστον, με τις απαιτήσεις έγκρισης που προβλέπει το άρθρο 5 παράγραφοι 2 και 4. Το κράτος μέλος που πραγματοποίησε τις μακροσκοπικές επιθεωρήσεις τεκμηριώνει τα αποτελέσματα. 3. Όσον αφορά τα καλλιεργούμενα μείγματα διαφύλαξης, όταν ένα κράτος μέλος εξετάζει μια αίτηση, πραγματοποιεί δοκιμές ή εποπτεύει επισήμως την πραγματοποίηση δοκιμών, ώστε να ελέγξει ότι το μείγμα διαφύλαξης συμμορφώνεται, τουλάχιστον, με τις απαιτήσεις έγκρισης που προβλέπει το άρθρο 6 παράγραφος 2 και 3. Οι δοκιμές αυτές πραγματοποιούνται σύμφωνα με τις τρέχουσες διεθνείς μεθόδους, ή, όταν δεν υπάρχουν τέτοιες μέθοδοι, σύμφωνα με οποιεσδήποτε ενδεδειγμένες μεθόδους. Σχετικά με τις εν λόγω δοκιμές, το ενδιαφερόμενο κράτος μέλος διασφαλίζει ότι τα δείγματα προέρχονται από ομοιογενείς σπορομερίδες. Το κράτος μέλος διασφαλίζει ότι εφαρμόζονται οι κανόνες σχετικά με το βάρος της σπορομερίδας και το βάρος του δείγματος που προβλέπονται στο άρθρο 7 παράγραφος 2 της οδηγίας 66/401/ΕΟΚ. Άρθρο 8 Ποσοτικοί περιορισμοί Κάθε κράτος μέλος διασφαλίζει ότι η συνολική ποσότητα σπόρων από μείγματα διαφύλαξης που διατίθεται στην αγορά ετησίως δεν υπερβαίνει το 5 % του συνολικού βάρους όλων των μειγμάτων σπόρων κτηνοτροφικών φυτών που καλύπτονται από την οδηγία 66/401/ΕΟΚ και διατίθενται στην αγορά του ενδιαφερόμενου κράτους μέλους το αντίστοιχο έτος. Άρθρο 9 Εφαρμογή ποσοτικών περιορισμών 1. Στην περίπτωση των απευθείας συγκομιζόμενων μειγμάτων διαφύλαξης, τα κράτη μέλη διασφαλίζουν ότι οι παραγωγοί κοινοποιούν πριν από την έναρξη κάθε παραγωγικής περιόδου, την ποσότητα σπόρων των μειγμάτων διαφύλαξης για την οποία σκοπεύουν να υποβάλουν αίτηση για έγκριση εμπορίας μαζί με την έκταση και την τοποθεσία του προτεινόμενου τόπου ή τόπων συλλογής. Στην περίπτωση των καλλιεργούμενων μειγμάτων διαφύλαξης, τα κράτη μέλη διασφαλίζουν ότι οι παραγωγοί κοινοποιούν πριν από την έναρξη κάθε παραγωγικής περιόδου, την ποσότητα σπόρων των μειγμάτων διαφύλαξης για την οποία σκοπεύουν να υποβάλουν αίτηση για έγκριση εμπορίας μαζί με την έκταση και την τοποθεσία του προτεινόμενου τόπου ή τόπων πολλαπλασιασμού. 2. Εάν, βάσει των κοινοποιήσεων που αναφέρονται στην παράγραφο 1, είναι πιθανόν να σημειωθεί υπέρβαση των ποσοτήτων που καθορίζονται στο άρθρο 8, τα κράτη μέλη κατανέμουν σε κάθε ενδιαφερόμενο παραγωγό την ποσότητα που επιτρέπεται να εμπορευτεί κατά την αντίστοιχη παραγωγική περίοδο. Άρθρο 10 Σφράγιση συσκευασιών και δοχείων 1. Τα κράτη μέλη εξασφαλίζουν ότι τα μείγματα διαφύλαξης μπορούν να διατεθούν στην αγορά μόνο σε κλειστές συσκευασίες ή δοχεία που φέρουν σύστημα σφράγισης. 2. Για να εξασφαλιστεί η σφράγιση, το σύστημα σφράγισης περιλαμβάνει τουλάχιστον την επισήμανση ή θέση σφραγίδας. 3. Οι συσκευασίες και τα δοχεία που αναφέρει η παράγραφος 1 σφραγίζονται με τέτοιο τρόπο ώστε να μην μπορούν να ανοιχτούν χωρίς να προκληθεί βλάβη του συστήματος σφράγισης ή χωρίς να παραμείνουν στοιχεία παραβίασης στην ετικέτα του παραγωγού, ή στη συσκευασία ή στο δοχείο. Άρθρο 11 Επισήμανση 1. Τα κράτη μέλη εξασφαλίζουν ότι οι συσκευασίες και τα δοχεία των μειγμάτων διαφύλαξης φέρουν την ετικέτα του παραγωγού ή τυπωμένη επιγραφή ή σφραγίδα που περιλαμβάνει τουλάχιστον τις ακόλουθες πληροφορίες: α) τις λέξεις «κανόνες και προδιαγραφές της ΕΕ»· β) το ονοματεπώνυμο και τη διεύθυνση του υπευθύνου για την τοποθέτηση των επισημάνσεων ή το σήμα αναγνώρισής του· γ) τη μέθοδο συγκομιδής: απευθείας συγκομιδή ή καλλιέργεια· δ) το έτος σφράγισης με την ένδειξη: «σφραγίστηκε το …» (έτος)· ε) την περιοχή καταγωγής· στ) την πηγή προέλευσης· ζ) τον τόπο συλλογής· η) τον τύπο οικοτόπου του τόπου συλλογής· θ) τις λέξεις «μείγμα διαφύλαξης, από σπόρους κτηνοτροφικών φυτών, για χρήση σε περιοχή του ίδιου τύπου οικοτόπου με τον τόπο συλλογής, μη λαμβανομένων υπόψη των βιοτικών όρων» ι) τον αριθμό αναφοράς της σπορομερίδας που δίνεται από τον αρμόδιο για την τοποθέτηση των επισημάνσεων· ια) το ποσοστό κατά βάρος των συστατικών των ειδών και, κατά περίπτωση, των υποειδών· ιβ) το δηλούμενο καθαρό ή μεικτό βάρος· ιγ) σε περίπτωση χρήσης κοκκωδών φυτοφαρμάκων, υλών συσσωμάτωσης ή άλλων στερεών προσθέτων, δηλώνεται η φύση του προσθέτου όπως και η κατά προσέγγιση αναλογία του βάρους των συγκαρπιών ή των καθαρών σπόρων προς το συνολικό βάρος· και ιδ) όταν πρόκειται για καλλιεργούμενα μείγματα διαφύλαξης, τα ειδικά ποσοστά βλάστησης των συστατικών του μείγματος που καλύπτονται από την οδηγία 66/401/ΕΟΚ και δεν συμμορφώνονται με τις απαιτήσεις βλαστικής ικανότητας που ορίζει το παράρτημα II της εν λόγω οδηγίας. 2. Όσον αφορά το στοιχείο ια) της παραγράφου 1, αρκεί να δηλωθούν τα συστατικά των απευθείας συγκομιζόμενων μειγμάτων διαφύλαξης, όπως προβλέπει το άρθρο 4 παράγραφος 3. 3. Όσον αφορά το στοιχείο ιδ) της παραγράφου 1, αρκεί να δηλωθεί ο μέσος όρος των ζητούμενων ειδικών ποσοστών βλάστησης σε περίπτωση που ο αριθμός των ζητούμενων ειδικών ποσοστών βλάστησης υπερβαίνει το πέντε. Άρθρο 12 Παρακολούθηση Τα κράτη μέλη εξασφαλίζουν, μέσω επίσημης παρακολούθησης, ότι τηρείται η παρούσα οδηγία. Άρθρο 13 Υποβολή αναφοράς Τα κράτη μέλη εξασφαλίζουν ότι οι παραγωγοί που ασκούν δραστηριότητα στην επικράτειά τους υποβάλλουν αναφορά σχετικά με την ποσότητα μειγμάτων διαφύλαξης που διαθέτουν στην αγορά την κάθε παραγωγική περίοδο. Τα κράτη μέλη υποβάλλουν αναφορά, ύστερα από αίτηση, στην Επιτροπή και στα υπόλοιπα κράτη μέλη σχετικά με την ποσότητα μειγμάτων διαφύλαξης που διατέθηκε στην αγορά της επικράτειάς τους. Άρθρο 14 Κοινοποίηση των αναγνωρισμένων οργανισμών φυτογενετικών πόρων Τα κράτη μέλη κοινοποιούν στην Επιτροπή, ύστερα από αίτηση, τις αρχές ή τους οργανισμούς φυτογενετικών πόρων που είναι αναγνωρισμένοι για αυτόν το σκοπό από τα κράτη μέλη. Άρθρο 15 Αξιολόγηση Η Επιτροπή προβαίνει σε αξιολόγηση της εφαρμογής της παρούσας οδηγίας πριν από τις 31 Δεκεμβρίου 2014. Άρθρο 16 Μεταφορά στο εθνικό δίκαιο 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 30 Νοεμβρίου 2011. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 17 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 18 Αποδέκτες Η παρούσα οδηγία απευθύνεται στα κράτη μέλη. Βρυξέλλες, 30 Αυγούστου 2010.

Προστασία του περιβάλλοντος

Περιβαλλοντική πολιτική


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Δεκεμβρίου 2011 σχετικά με την υπογραφή, εκ μέρους της Ένωσης, της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών (2012/471/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 2 Δεκεμβρίου 2010, το Συμβούλιο εξέδωσε απόφαση, μαζί με οδηγίες διαπραγμάτευσης, με την οποία εξουσιοδοτείται η Επιτροπή να αρχίσει διαπραγματεύσεις μεταξύ της Ένωσης και των Ηνωμένων Πολιτειών της Αμερικής για τη διαβίβαση και τη χρήση των φακέλων ονομάτων επιβατών (ΦΟΕ) με στόχο την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος. (2) Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών («συμφωνία»). (3) Η συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ιδιαίτερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8, και το δικαίωμα πραγματικής προσφυγής και αμερόληπτου δικαστηρίου, που αναγνωρίζεται στο άρθρο 47. Η παρούσα συμφωνία θα πρέπει να εφαρμόζεται σύμφωνα με αυτά τα δικαιώματα και αρχές. (4) Σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της. (5) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της. (6) Η συμφωνία θα πρέπει να υπογραφεί, με την επιφύλαξη της σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται, εξ ονόματος της Ένωσης, η υπογραφή της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών (ΦΟΕ) στο Υπουργείο Εσωτερικής Ασφάλειας των Ηνωμένων Πολιτειών, με την επιφύλαξη της σύναψης της εν λόγω συμφωνίας. Άρθρο 2 Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια για την υπογραφή της συμφωνίας εκ μέρους της Ένωσης. Άρθρο 3 Εγκρίνεται η δήλωση της Ένωσης σχετικά με τη συμφωνία σε σχέση με τις υποχρεώσεις της δυνάμει των άρθρων 17 και 23 αυτής. Το κείμενο της δήλωσης προσαρτάται στην παρούσα απόφαση. Άρθρο 4 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 13 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Δημόσια ασφάλεια


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Απριλίου 2012 για την τροποποίηση της απόφασης 2009/821/ΕΚ όσον αφορά τους καταλόγους συνοριακών σταθμών ελέγχου και κτηνιατρικών μονάδων στο Traces [κοινοποιηθείσα υπό τον αριθμό C(2012) 2377] (Κείμενο που παρουσιάζει ενδιαφέρον για τον ΕΟΧ) (2012/197/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφοι 1 και 3, Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο δεύτερη περίοδος, Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2, Εκτιμώντας τα ακόλουθα: (1) Με την απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο TRACES (4), θεσπίζεται κατάλογος συνοριακών σταθμών ελέγχου, που εγκρίνονται σύμφωνα με τις οδηγίες 91/496/ΕΟΚ και 97/78/ΕΚ. Ο κατάλογος αυτός περιέχεται στο παράρτημα I της εν λόγω απόφασης. (2) Η σημείωση 15 στις ειδικές παρατηρήσεις του παραρτήματος I της απόφασης 2009/821/ΕΚ αναφέρεται στην ισχύ της προσωρινής έγκρισης του συνοριακού σταθμού ελέγχου στον λιμένα της Μασσαλίας έως ότου ολοκληρωθούν οι εργασίες για την αναβάθμιση των εγκαταστάσεων ώστε αυτές να συμμορφώνονται πλήρως με τις απαιτήσεις που καθορίζονται στη νομοθεσία της Ένωσης. Η προσωρινή έγκριση ίσχυε ως τις 31 Ιουλίου 2011. Η Γαλλία ενημέρωσε την Επιτροπή ότι, λόγω ορισμένων καθυστερήσεων, η αναβάθμιση των εγκαταστάσεων θα ολοκληρωθεί την 1η Ιουλίου 2012. Είναι συνεπώς δέον να επεκταθεί η προσωρινή έγκριση για τον συνοριακό σταθμό ελέγχου στον λιμένα της Μασσαλίας έως την εν λόγω ημερομηνία. Επομένως, η σημείωση 15 των ειδικών παρατηρήσεων στο παράρτημα I της απόφασης 2009/821/ΕΚ θα πρέπει να τροποποιηθεί αναλόγως. Για λόγους ασφάλειας δικαίου, η εν λόγω τροποποίηση θα πρέπει να ισχύει αναδρομικά. (3) Κατόπιν κοινοποίησης εκ μέρους του Βελγίου, το κέντρο επιθεώρησης «Kaai 650» στον συνοριακό σταθμό ελέγχου στον λιμένα της Αμβέρσας (Antwerpen/Anvers) θα πρέπει να απαλειφθεί από τον κατάλογο εγγραφών για το εν λόγω κράτος μέλος που παρατίθεται στο παράρτημα I της απόφασης 2009/821/ΕΚ. (4) Η υπηρεσία επιθεώρησης της Επιτροπής (Γραφείο Τροφίμων και Κτηνιατρικών Θεμάτων, ΓΤΚΘ) διενήργησε έλεγχο στη Βουλγαρία και κατόπιν αυτού απηύθηνε συστάσεις προς το εν λόγω κράτος μέλος. Η Βουλγαρία ανακοίνωσε ότι η έγκριση του συνοριακού σταθμού ελέγχου στον δρόμο του Kapitan Andreevo θα πρέπει να τροποποιηθεί για να ληφθούν υπόψη οι εν λόγω συστάσεις. Ως εκ τούτου, η εγγραφή για τον εν λόγω συνοριακό σταθμό ελέγχου θα πρέπει να τροποποιηθεί αναλόγως στον κατάλογο εγγραφών για το συγκεκριμένο κράτος μέλος που παρατίθεται στο παράρτημα I της απόφασης 2009/821/ΕΚ. (5) Το ΓΤΚΘ διενήργησε έλεγχο στην Ελλάδα, σε συνέχεια του οποίου έγιναν συστάσεις στο εν λόγω κράτος μέλος. Η Ελλάδα ανακοίνωσε ότι η έγκριση για την κατηγορία «ιπποειδή» στον συνοριακό σταθμό ελέγχου στον Πέπλο θα πρέπει να ανασταλεί προσωρινά για να ληφθούν υπόψη οι εν λόγω συστάσεις. Ως εκ τούτου, η εγγραφή για τον εν λόγω συνοριακό σταθμό ελέγχου θα πρέπει να τροποποιηθεί αναλόγως στον κατάλογο εγγραφών για το συγκεκριμένο κράτος μέλος που παρατίθεται στο παράρτημα I της απόφασης 2009/821/ΕΚ. (6) Ύστερα από κοινοποίηση της Ισπανίας, η έγκριση για τις κατηγορίες «ιπποειδή» και «οπληφόρα» στο κέντρο επιθεώρησης «Flightcare» στον συνοριακό σταθμό ελέγχου στον αερολιμένα της Μαδρίτης θα πρέπει να διαγραφεί. Ως εκ τούτου, η εγγραφή για τον εν λόγω συνοριακό σταθμό ελέγχου θα πρέπει να τροποποιηθεί αναλόγως στον κατάλογο εγγραφών για το συγκεκριμένο κράτος μέλος που παρατίθεται στο παράρτημα I της απόφασης 2009/821/ΕΚ. (7) Η Ιταλία ανακοίνωσε ότι ο συνοριακός σταθμός ελέγχου στον αερολιμένα της Brescia Montichiari θα πρέπει να διαγραφεί από τον κατάλογο των εγγραφών για το εν λόγω κράτος μέλος και ότι το όνομα ενός κέντρου επιθεώρησης στον συνοριακό σταθμό ελέγχου στον αερολιμένα Roma-Fiumicino θα πρέπει να αλλάξει. Επιπροσθέτως, η Ιταλία ζήτησε την προσωρινή αναστολή της έγκρισης για έξι συνοριακούς σταθμούς ελέγχου και την προσωρινή αναστολή της έγκρισης για τις κατηγορίες «ιπποειδή» και «οπληφόρα» στον συνοριακό σταθμό του λιμένος της La Spezia. Η Ιταλία έχει ζητήσει επίσης την προσωρινή αναστολή της έγκρισης για όλα τα συσκευασμένα προϊόντα ζωικής προέλευσης που προορίζονται για κατανάλωση από τον άνθρωπο και για τα συσκευασμένα, κατεψυγμένα και διατηρημένα σε απλή ψύξη προϊόντα ζωικής προέλευσης που δεν προορίζονται για κατανάλωση από τον άνθρωπο, μαζί με τη διαγραφή της έγκρισης για την κατηγορία «Λοιπά ζώα (συμπεριλαμβανομένων των ζώων των ζωολογικών κήπων)» στον συνοριακό σταθμό ελέγχου του αερολιμένα του Μιλάνο-Linate. Ο κατάλογος εγγραφών για το εν λόγω κράτος μέλος όπως ορίζεται στο παράρτημα I της απόφασης 2009/821/ΕΚ θα πρέπει να τροποποιηθεί αναλόγως. (8) Οι Κάτω Χώρες γνωστοποίησαν ότι το όνομα ενός κέντρου επιθεώρησης εντός του συνοριακού σταθμού ελέγχου του Ρότερνταμ έχει αλλάξει. Ως εκ τούτου, η εγγραφή για τον εν λόγω συνοριακό σταθμό ελέγχου θα πρέπει να τροποποιηθεί αναλόγως στον κατάλογο εγγραφών για το συγκεκριμένο κράτος μέλος που παρατίθεται στο παράρτημα I της απόφασης 2009/821/ΕΚ. (9) Ύστερα από κοινοποίηση της Ρουμανίας, η έγκριση για την κατηγορία «Ζωντανά ζώα» σε ένα κέντρο επιθεώρησης στον συνοριακό σταθμό ελέγχου στον αερολιμένα Henri Coandă στο Βουκουρέστι θα πρέπει να ανασταλεί προσωρινά. Ως εκ τούτου, η εγγραφή για τον εν λόγω συνοριακό σταθμό ελέγχου θα πρέπει να τροποποιηθεί αναλόγως στον κατάλογο εγγραφών για το συγκεκριμένο κράτος μέλος που παρατίθεται στο παράρτημα I της απόφασης 2009/821/ΕΚ. (10) Στο παράρτημα II της απόφασης 2009/821/ΕΚ καθορίζεται ο κατάλογος των κεντρικών μονάδων, των περιφερειακών μονάδων και των τοπικών μονάδων στο ενοποιημένο μηχανογραφικό κτηνιατρικό σύστημα (Traces). (11) Κατόπιν κοινοποιήσεων της Γερμανίας, της Εσθονίας, της Ιρλανδίας, της Ουγγαρίας και της Αυστρίας θα πρέπει να πραγματοποιηθούν ορισμένες αλλαγές στον κατάλογο των κεντρικών, των περιφερειακών και των τοπικών μονάδων στο Traces για τα εν λόγω κράτη μέλη, που παρατίθενται στο παράρτημα II της απόφασης 2009/821/ΕΚ. (12) Κατά συνέπεια, η απόφαση 2009/821/ΕΚ θα πρέπει να τροποποιηθεί αναλόγως. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I και II της απόφασης 2009/821/ΕΚ τροποποιούνται σύμφωνα με το παράρτημα της παρούσας απόφασης. Άρθρο 2 Η τροποποίηση που αναφέρεται στο σημείο 1 στοιχείο α) του παραρτήματος εφαρμόζεται από την 1η Αυγούστου 2011. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 16 Απριλίου 2012.

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Αυγούστου 2010 για την τροποποίηση των αποφάσεων 2008/934/ΕΚ και 2008/941/ΕΚ όσον αφορά την ημερομηνία έως την οποία οι άδειες μπορούν να εξακολουθούν να ισχύουν και την περίοδο χάριτος, σε περιπτώσεις που ο κοινοποιών έχει υποβάλει αίτηση σύμφωνα με την ταχεία διαδικασία δυνάμει του κανονισμού (ΕΚ) αριθ. 33/2008 [κοινοποιηθείσα υπό τον αριθμό Ε(2010) 5536] (Κείμενο που παρουσιάζει ενδιαφέρον για τον ΕΟΧ) (2010/455/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο, Εκτιμώντας τα ακόλουθα: (1) Η απόφαση 2008/934/ΕΚ της Επιτροπής, της 5ης Δεκεμβρίου 2008, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν αυτές τις ουσίες (2) και η απόφαση 2008/941/ΕΚ της Επιτροπής, της 8ης Δεκεμβρίου 2008, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν αυτές τις ουσίες (3), θεσπίζουν τους καταλόγους δραστικών ουσιών για τις οποίες ο κοινοποιών απέσυρε την υποστήριξή του για τη συμπερίληψη της εν λόγω δραστικής ουσίας στο παράρτημα Ι της οδηγίας 91/414/ΕΟΚ σύμφωνα με το άρθρο 11ε του κανονισμού (ΕΚ) αριθ. 1490/2002 της Επιτροπής (4) και το άρθρο 24ε του κανονισμού (ΕΚ) αριθ. 2229/2004 της Επιτροπής (5). (2) Για τις περισσότερες οικείες ουσίες έχουν υποβληθεί αιτήσεις σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν καταχωριστεί στο παράρτημα I (6). (3) Για να ολοκληρωθεί η εξέταση αυτών των ουσιών είναι αναγκαίο να επεκταθεί η περίοδος ανάκλησης των αδειών από τα κράτη μέλη και η περίοδος χάριτος που μπορούν να χορηγήσουν όσον αφορά τις εν λόγω ουσίες. (4) Συνεπώς, οι αποφάσεις 2008/934/ΕΚ και 2008/941/ΕΚ θα πρέπει να τροποποιηθούν αναλόγως. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τροποποίηση της απόφασης 2008/934/ΕΚ Η απόφαση 2008/934/ΕΚ τροποποιείται ως εξής: 1) Στο άρθρο 2, προστίθεται η ακόλουθη παράγραφος: «Ωστόσο, η προθεσμία εντός της οποίας τα κράτη μέλη πρέπει να ανακαλέσουν τις άδειες είναι έως τις 31 Δεκεμβρίου 2011, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008.». 2) Στο άρθρο 3, προστίθεται η ακόλουθη παράγραφος: «Ωστόσο, κάθε παρόμοια περίοδος χάριτος λήγει στις 31 Δεκεμβρίου 2012 το αργότερο, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008.». Άρθρο 2 Τροποποίηση της απόφασης 2008/941/ΕΚ Η απόφαση 2008/941/ΕΚ τροποποιείται ως εξής: 1) Στο άρθρο 2, προστίθεται η ακόλουθη παράγραφος: «Ωστόσο, η προθεσμία εντός της οποίας τα κράτη μέλη πρέπει να ανακαλέσουν τις άδειες είναι έως τις 31 Δεκεμβρίου 2011, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008.». 2) Στο άρθρο 3, προστίθεται η ακόλουθη παράγραφος: «Ωστόσο, κάθε παρόμοια περίοδος χάριτος λήγει στις 31 Δεκεμβρίου 2012 το αργότερο, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008.». Άρθρο 3 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 13 Αυγούστου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1288/2011 ΤΗΣ ΕΠΙΤΡΟΠΉΣ της 9ης Δεκεμβρίου 2011 για την κοινοποίηση των τιμών χονδρικής πώλησης για τις μπανάνες στο πλαίσιο της κοινής οργάνωσης των γεωργικών αγορών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 192 σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 2014/2005 της Επιτροπής, της 9ης Δεκεμβρίου 2005, σχετικά με τα πιστοποιητικά στο πλαίσιο του καθεστώτος εισαγωγής μπανανών στην Κοινότητα για μπανάνες που τίθενται σε ελεύθερη κυκλοφορία με τον δασμολογικό συντελεστή που προβλέπει το κοινό δασμολόγιο (2) καταργείται με τον Εκτελεστικό Κανονισμό (ΕΕ) αριθ. 1287/2011 της Επιτροπής (3) από την 1η Ιανουαρίου 2012. Ο κανονισμός (ΕΚ) αριθ. 2014/2005 περιείχε στο άρθρο 2 παράγραφος 1 στοιχείο α) διατάξεις σχετικά με τις κοινοποιήσεις των τιμών χονδρικής πώλησης των κίτρινων μπανανών. (2) Προκειμένου να συνεχιστεί η παρακολούθηση τη αγοράς μπανάνας ενδείκνυται να προβλεφθεί η υποβολή κοινοποιήσεων από τα κράτη μέλη στην Επιτροπή όσον αφορά τις τιμές χονδρικής πώλησης για τις κίτρινες μπανάνες που υπάγονται στο κωδικό ΣΟ 0803 90 10 σύμφωνα με τον κανονισμό (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (4). (3) Προκειμένου να εξασφαλιστεί η συνέπεια με τον τομέα των οπωροκηπευτικών, ενδείκνυται η καταγραφή των τιμών χονδρικής πώλησης για τις κίτρινες μπανάνες στις αντιπροσωπευτικές αγορές που αναφέρονται στο παράρτημα XVII του κανονισμού (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (5). (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα κράτη μέλη κοινοποιούν στην Επιτροπή κάθε εβδομάδα, το αργότερο έως την Τετάρτη, τις τιμές χονδρικής πώλησης των κίτρινων μπανανών οι οποίες εμπίπτουν στον κωδικό ΣΟ 0803 90 10, που καταγράφηκαν κατά την προηγούμενη εβδομάδα στις αντιπροσωπευτικές αγορές οι οποίες αναφέρονται στο παράρτημα XVII του κανονισμού (ΕΕ) αριθ. 543/2011, με ανάλυση ανά χώρα ή ανά ομάδα χωρών καταγωγής. Οι κοινοποιήσεις που αναφέρονται στην πρώτη παράγραφο υποβάλλονται σύμφωνα με τον κανονισμό (ΕΚ) αριθ. 792/2009. Άρθρο 2 Ο παρών κανονισμός αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Αρχίζει να εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Δεκεμβρίου 2011.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 212/2010 ΤΗΣ ΕΠΙΤΡΟΠΉΣ της 12ης Μαρτίου 2010 για την τροποποίηση του κανονισμού (ΕΚ) αριθ. 669/2009 για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1, τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 15 παράγραφος 5 και το άρθρο 63 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 669/2009 της Επιτροπής (3) θεσπίζει κανόνες σχετικά με το αυξημένο επίπεδο των επίσημων ελέγχων που διεξάγονται στις εισαγωγές ορισμένων ζωοτροφών και τροφίμων μη ζωικής προέλευσης στα σημεία εισόδου στα εδάφη του παραρτήματος Ι του κανονισμού (ΕΚ) αριθ. 882/2004. Ειδικότερα, στο παράρτημα Ι του κανονισμού (ΕΚ) αριθ. 669/2009 απαριθμούνται ζωοτροφές και τρόφιμα μη ζωικής προέλευσης που υπόκεινται σε αυξημένο επίπεδο επίσημων ελέγχων. (2) Το άρθρο 19 του κανονισμού (ΕΚ) αριθ. 669/2009 που καθορίζει μεταβατικά μέτρα είναι ανάγκη να τροποποιηθεί έτσι ώστε η ορολογία που χρησιμοποιείται σε αυτό να είναι συνεπής με αυτήν του άρθρου 8 παράγραφος 1 στοιχείο β) του κανονισμού, ώστε να αποφευχθούν τυχόν δυσκολίες στην ερμηνεία του άρθρου 19. (3) Μετά τη δημοσίευση του κανονισμού (ΕΚ) αριθ. 669/2009, ορισμένα κράτη μέλη ενημέρωσαν την Επιτροπή για την ανάγκη ακριβέστερων ορισμών για ορισμένους κωδικούς ΣΟ που χρησιμοποιούνται στο μέρος Α του παραρτήματος Ι του εν λόγω κανονισμού, ώστε να διευκολυνθεί η ταυτοποίηση των προϊόντων που καλύπτονται από τους ορισμούς αυτούς, καθώς και για την ανάγκη τεχνικών διευκρινίσεων που πρέπει να περιληφθούν σε ορισμένες υποσημειώσεις του παραρτήματος. (4) Η Επιτροπή ενημερώθηκε επίσης για την ανάγκη να περιληφθεί ειδικός κατάλογος των καταλοίπων φυτοφαρμάκων που είναι επικίνδυνα στα λαχανικά, νωπά, διατηρημένα με απλή ψύξη ή κατεψυγμένα (τρόφιμα), στον κατάλογο του μέρους Α του παραρτήματος Ι του κανονισμού (ΕΚ) αριθ. 669/2009, ώστε να συνεκτιμηθούν οι κοινοποιήσεις που έγιναν στο πλαίσιο του συστήματος ταχείας ειδοποίησης για τα τρόφιμα και τις ζωοτροφές (RASFF) τα τελευταία τρία χρόνια. (5) Για λόγους σαφήνειας, χρειάζονται περαιτέρω τεχνικές διευκρινίσεις όσον αφορά τις σημειώσεις με τις οδηγίες για το κοινό έγγραφο εισόδου του παραρτήματος ΙΙ του κανονισμού (ΕΚ) αριθ. 669/2009. (6) Επομένως, ο κανονισμός (ΕΚ) αριθ. 669/2009 πρέπει να τροποποιηθεί αναλόγως. (7) Ο κανονισμός (ΕΚ) αριθ. 669/2009 εφαρμόζεται από τις 25 Ιανουαρίου 2010. Συνεπώς, ο παρών κανονισμός θα πρέπει να αρχίσει να εφαρμόζεται από την ανωτέρω ημερομηνία. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 669/2009 τροποποιείται ως εξής: 1) Το άρθρο 19 αντικαθίσταται από το ακόλουθο κείμενο: «Άρθρο 19 Μεταβατικά μέτρα 1. Επί πέντε έτη από την ημερομηνία έναρξης ισχύος του παρόντος κανονισμού, όταν ένα καθορισμένο σημείο εισόδου δεν είναι εξοπλισμένο με τις απαιτούμενες εγκαταστάσεις για τη διενέργεια ελέγχων ταυτότητας και φυσικών ελέγχων, όπως προβλέπεται από το άρθρο 8 παράγραφος 1 στοιχείο β), οι έλεγχοι αυτοί μπορούν να διεξάγονται σε άλλο σημείο ελέγχου, στο ίδιο κράτος μέλος, που έχει εγκριθεί για το σκοπό αυτό από την αρμόδια αρχή, πριν από τη διασάφηση των προϊόντων για τη θέση τους σε ελεύθερη κυκλοφορία, υπό την προϋπόθεση ότι το εν λόγω σημείο ελέγχου πληροί τις ελάχιστες απαιτήσεις που ορίζονται στο άρθρο 4. 2. Τα κράτη μέλη δημοσιοποιούν, μέσω ηλεκτρονικής δημοσίευσης στο δικτυακό τους τόπο, κατάλογο των σημείων ελέγχου που έχουν εγκριθεί σύμφωνα με την παράγραφο 1.» 2) Τα παραρτήματα τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 25 Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Μαρτίου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 230/2011 ΤΗΣ ΕΠΙΤΡΟΠΉΣ της 9ης Μαρτίου 2011 για την τροποποίηση του κανονισμού (ΕΚ) αριθ. 992/95 όσον αφορά τις δασμολογικές ποσοστώσεις της Ένωσης για ορισμένα προϊόντα γεωργίας και αλιείας, καταγωγής Νορβηγίας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 992/95, της 10ης Απριλίου 1995, του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα γεωργίας και αλιείας, καταγωγής Νορβηγίας (1), και ιδίως το άρθρο 5 παράγραφος 1 στοιχεία α) και β), Εκτιμώντας τα ακόλουθα: (1) Το 2009 ολοκληρώθηκαν οι διαπραγματεύσεις για το πρόσθετο πρωτόκολλο της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας σχετικά με ειδικές διατάξεις που εφαρμόζονται στις εισαγωγές στην Ευρωπαϊκή Ένωση ορισμένων ψαριών και προϊόντων αλιείας κατά την περίοδο 2009-2014, το οποίο εφεξής καλείται «το πρόσθετο πρωτόκολλο». (2) Η υπογραφή, εξ ονόματος της Ευρωπαϊκής Ένωσης, και η προσωρινή εφαρμογή του πρόσθετου πρωτοκόλλου έχει εγκριθεί με την απόφαση 2010/674/ΕΕ του Συμβουλίου ,της 26ης Ιουλίου, σχετικά με την υπογραφή και την προσωρινή εφαρμογή συμφωνίας μεταξύ της Ευρωπαϊκής Ένωσης, της Ισλανδίας, του Λιχτενστάιν και της Νορβηγίας για τη θέσπιση χρηματοδοτικού μηχανισμού ΕΟΧ για την περίοδο 2009-2014, συμφωνίας μεταξύ της Ευρωπαϊκής Ένωσης και της Νορβηγίας για τη θέσπιση νορβηγικού χρηματοδοτικού μηχανισμού για την περίοδο 2009-2014, πρόσθετου πρωτοκόλλου στη συμφωνία μεταξύ της Ευρωπαϊκής Οικονομικής Κοινότητας και της Ισλανδίας σχετικά με ειδικές διατάξεις που εφαρμόζονται στις εισαγωγές στην Ευρωπαϊκή Ένωση ορισμένων ψαριών και προϊόντων αλιείας για την περίοδο 2009-2014 και πρόσθετου πρωτοκόλλου στη συμφωνία μεταξύ της Ευρωπαϊκής Οικονομικής Κοινότητας και της Νορβηγίας σχετικά με ειδικές διατάξεις που εφαρμόζονται στις εισαγωγές στην Ευρωπαϊκή Ένωση ορισμένων ψαριών και προϊόντων αλιείας 2009-2014 (2). (3) Το πρόσθετο πρωτόκολλο προβλέπει νέες ετήσιες δασμολογικές ποσοστώσεις άνευ δασμών για τις εισαγωγές στην Ευρωπαϊκή Ένωση ορισμένων ψαριών και προϊόντων αλιείας καταγωγής Νορβηγίας. (4) Σύμφωνα με το πρόσθετο πρωτόκολλο, οι ποσότητες των δασμολογικών ποσοστώσεων άνευ δασμών που έπρεπε να είχαν ανοιχτεί για τη Νορβηγία από την 1η Μαΐου 2009 έως την 1η Μαρτίου 2011 διαιρούνται σε ίσα μέρη και χορηγούνται ετησίως για το υπόλοιπο της περιόδου εφαρμογής του παρόντος πρωτοκόλλου. (5) Για να εφαρμοστούν οι νέες δασμολογικές ποσοστώσεις που προβλέπονται στο πρόσθετο πρωτόκολλο, πρέπει να τροποποιηθεί ο κανονισμός (ΕΚ) αριθ. 992/95. (6) Είναι αναγκαίο να αντικατασταθεί η τρέχουσα αναφορά στον κανονισμό (ΕΚ) αριθ. 992/95 στις τιμές «ελεύθερο στα σύνορα» με αναφορά στη δηλωθείσα δασμολογητέα αξία, σύμφωνα με τον κανονισμό (ΕΟΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (3), και να προβλεφθεί ότι, προκειμένου να υπαχθεί στις προτιμήσεις που καθορίζονται στο πρόσθετο πρωτόκολλο, η εν λόγω αξία πρέπει να είναι τουλάχιστον ίση με την τιμή αναφοράς που έχει καθοριστεί ή πρόκειται να καθοριστεί σύμφωνα με τον ίδιο κανονισμό. (7) Το πρωτόκολλο αριθ. 3 της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας για τον ορισμό της έννοιας καταγόμενα προϊόντα ή προϊόντα καταγωγής και για τις μεθόδους διοικητικής συνεργασίας τροποποιήθηκε με την απόφαση αριθ. 1/2005 της Μεικτής Επιτροπής ΕΚ- Νορβηγίας, της 20ής Δεκεμβρίου 2005 (4). Συνεπώς, είναι απαραίτητο να προβλεφθεί ρητά ότι εφαρμόζεται το πρωτόκολλο αριθ. 3, όπως τροποποιήθηκε το 2005. (8) Για λόγους σαφήνειας και για να ληφθούν υπόψη οι τροποποιήσεις των κωδικών συνδυασμένης ονοματολογίας που καθορίζονται στο κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (5), και των υποδιαιρέσεων του Taric, είναι σκόπιμο να αντικατασταθούν τα παραρτήματα I και II του κανονισμού (ΕΚ) αριθ. 992/95. (9) Για λόγους σαφήνειας και για να ληφθεί υπόψη το γεγονός ότι ορισμένες δασμολογικές ποσοστώσεις καλύπτουν τα ίδια προϊόντα για το ίδιο χρονικό διάστημα, είναι ορθό να συγχωνευθούν. (10) Ο κανονισμός (ΕΚ) αριθ. 992/95 πρέπει επομένως να τροποποιηθεί αναλόγως. (11) Σύμφωνα με την απόφαση 2010/674/ΕΕ, οι νέες δασμολογικές ποσοστώσεις πρέπει να εφαρμοστούν από την 1η Μαρτίου 2011. Συνεπώς, ο παρών κανονισμός είναι σκόπιμο να εφαρμοστεί από την ίδια ημερομηνία. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 992/95 τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: «Άρθρο 1 1. Όταν προϊόντα καταγωγής Νορβηγίας, που απαριθμούνται στο παράρτημα, τίθενται σε ελεύθερη κυκλοφορία στην Ευρωπαϊκή Ένωση, δύνανται να τύχουν δασμολογικής απαλλαγής εντός των ορίων των δασμολογικών ποσοστώσεων κατά τις περιόδους και σύμφωνα με τις διατάξεις που καθορίζονται στον παρόντα κανονισμό. 2. Οι εισαγωγές των ψαριών και των προϊόντων αλιείας που απαριθμούνται στο παράρτημα καλύπτονται από τις δασμολογικές ποσοστώσεις της παραγράφου 1, μόνον εφόσον η δηλωθείσα δασμολογητέα αξία είναι τουλάχιστον ίση με την τιμή αναφοράς που έχει καθοριστεί ή πρόκειται να καθοριστεί σύμφωνα με το άρθρο 29 του κανονισμού (ΕΟΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (6). 3. Εφαρμόζονται οι διατάξεις του πρωτοκόλλου 3 της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας περί ορισμού της εννοίας “προϊόντα καταγωγής” ή “καταγόμενα προϊόντα” και των μεθόδων διοικητικής συνεργασίας, όπως τροποποιήθηκε τελευταία με την απόφαση αριθ. 1/2005 της μεικτής επιτροπής ΕΚ-Νορβηγίας της 20ής Δεκεμβρίου 2005 (7). 4. Το ευεργέτημα των δασμολογικών ποσοστώσεων με αύξοντες αριθμούς 09.0710 και 09.0712 δεν χορηγείται για προϊόντα που δηλώθηκαν για θέση σε ελεύθερη κυκλοφορία κατά την περίοδο από 15 Φεβρουαρίου έως 15 Ιουνίου. Εξάλλου, το ευεργέτημα της δασμολογικής ποσόστωσης με αύξοντα αριθμό 09.0714 δεν χορηγείται για εμπορεύματα του κωδικού ΣΟ 0304 99 23 που δηλώθηκαν για θέση σε ελεύθερη κυκλοφορία κατά τη διάρκεια της περιόδου από τις 15 Φεβρουαρίου έως τις 15 Ιουνίου. 2. Στο άρθρο 3, η δεύτερη παράγραφος αντικαθίσταται από το ακόλουθο κείμενο: «Ωστόσο, το άρθρο 308γ παράγραφοι 2 και 3 του κανονισμού (ΕΟΚ) αριθ. 2454/93 δεν ισχύει για τις δασμολογικές ποσοστώσεις με αύξοντες αριθμούς 09.0702, 09.0710, 09.0712, 09.0713, 09.0714, 09.0749 και 09.0750.». 3. Τα παραρτήματα I και II αντικαθίστανται από το κείμενο που παρατίθεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Μαρτίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 363/2011 ΤΗΣ ΕΠΙΤΡΟΠΉΣ της 13ης Απριλίου 2011 για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία ισοευγενόλη (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17, Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση, Εκτιμώντας τα ακόλουθα: (1) Τα ανώτατα όρια καταλοίπων για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία θα πρέπει να καθορίζονται σύμφωνα με τον κανονισμό (ΕΚ) αριθ. 470/2009. (2) Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2). (3) Στον Ευρωπαϊκό Οργανισμό Φαρμάκων υποβλήθηκε αίτηση για τον καθορισμό ανώτατων ορίων καταλοίπων (εφεξής «ΑΟΚ») για την ουσία ισοευγενόλη στον σολομό Ατλαντικού και στην ιριδίζουσα πέστροφα. (4) Η επιτροπή φαρμάκων για κτηνιατρική χρήση συνέστησε την κατάρτιση ΑΟΚ για την ουσία ισοευγενόλη για τα ψάρια, και ειδικότερα για τους μυς και το δέρμα σε φυσική αναλογία. (5) Συνεπώς, ο πίνακας 1 του παραρτήματος του κανονισμού (ΕΕ) αριθ. 37/2010 πρέπει να τροποποιηθεί, έτσι ώστε να συμπεριληφθούν ΑΟΚ για την ουσία ισοευγενόλη για τα ψάρια. (6) Είναι σκόπιμο να χορηγηθεί εύλογο χρονικό διάστημα, ώστε οι ενδιαφερόμενοι να λάβουν τα μέτρα που ενδεχομένως απαιτούνται για να συμμορφωθούν με τα νεοθεσπιζόμενα ΑΟΚ. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 14 Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Απριλίου 2011.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ 2012/332/ΚΕΠΠΑ ΤΟΥ ΣΥΜΒΟΥΛΊΟΥ της 25ης Ιουνίου 2012 για την τροποποίηση και την παράταση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: (1) Στις 25 Νοεμβρίου 2005, το Συμβούλιο υιοθέτησε την κοινή δράση 2005/889/ΚΕΠΠΑ (1). (2) Στις 19 Δεκεμβρίου 2011, το Συμβούλιο εξέδωσε την απόφαση 2011/857/ΚΕΠΠΑ (2) για την τροποποίηση της κοινής δράσης 2005/889/ΚΕΠΠΑ και την παράτασή της μέχρι τις 30 Ιουνίου 2012. (3) Στις 4 Μαΐου 2012 η Επιτροπή Πολιτικής και Ασφάλειας συνέστησε να παραταθεί η EU BAM Rafah για 12 μήνες. (4) Η EU BAM Rafah θα πρέπει να παραταθεί από την 1η Ιουλίου 2012 μέχρι την 30ή Ιουνίου 2013 βάσει της τρέχουσας εντολής της. (5) Είναι επίσης αναγκαίο να καθοριστεί το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EU BAM Rafah για την περίοδο από την 1η Ιουλίου 2012 έως την 30ή Ιουνίου 2013. (6) Η EU BAM Rafah θα διεξαχθεί στο πλαίσιο κατάστασης η οποία ενδέχεται να επιδεινωθεί και θα μπορούσε να αποτελέσει τροχοπέδη στην εκπλήρωση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2005/889/ΚΕΠΠΑ τροποποιείται ως εξής: 1) Το ακόλουθο εδάφιο προστίθεται στο άρθρο 13 παράγραφος 1: «Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EU BAM Rafah, για την περίοδο από 1ης Ιουλίου 2012 έως 30 Ιουνίου 2013, ανέρχεται σε 980 000 EUR.». 2) Στο άρθρο 16, η παράγραφος 2 αντικαθίσταται από το ακόλουθο κείμενο: «Λήγει στις 30 Ιουνίου 2013.». Άρθρο 2 Η παρούσα απόφαση αρχίζει να ισχύει την ημέρα έκδοσής της. Εφαρμόζεται από την 1η Ιουλίου 2012. Λουξεμβούργο, 25 Ιουνίου 2012.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 344/2011 ΤΗΣ ΕΠΙΤΡΟΠΉΣ της 8ης Απριλίου 2011 για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 25 παράγραφος 3, το άρθρο 38 στοιχείο β) και το άρθρο 40, Εκτιμώντας τα ακόλουθα: (1) Το άρθρο 24 κανονισμού (ΕΚ) αριθ. 834/2007 προβλέπει ότι το λογότυπο της βιολογικής παραγωγής της Ευρωπαϊκής Ένωσης («λογότυπο της βιολογικής παραγωγής της ΕΕ») είναι μία από τις υποχρεωτικές ενδείξεις που πρέπει να χρησιμοποιούνται όσον αφορά τα προσυσκευασμένα τρόφιμα οι οποίες φέρουν όρους που αναφέρονται στη βιολογική μέθοδο παραγωγής, όπως αναφέρεται στο άρθρο 23 παράγραφος 1, ενώ η χρήση του λογότυπου είναι προαιρετική για τα προϊόντα που εισάγονται από τρίτες χώρες. Το άρθρο 25 παράγραφος 1 του κανονισμού (ΕΚ) αριθ. 834/2007 επιτρέπει τη χρήση του λογότυπου βιολογικής παραγωγής της ΕΕ στην επισήμανση, την παρουσίαση και τη διαφήμιση προϊόντων που πληρούν τις απαιτήσεις του παρόντος κανονισμού. (2) Οι καταναλωτές θα πρέπει να είναι σίγουροι ότι τα βιολογικά προϊόντα έχουν παραχθεί σύμφωνα με τις απαιτήσεις του κανονισμού (ΕΚ) αριθ. 834/2007 και του κανονισμού (ΕΚ) αριθ. 889/2008 της Επιτροπής (2). Προς τον σκοπό αυτό, είναι πολύ σημαντική η ιχνηλασιμότητα κάθε προϊόντος που φέρει το λογότυπο βιολογικής παραγωγής της ΕΕ σε όλα τα στάδια της παραγωγής, προετοιμασίας και διανομής. Συνεπώς, κρίνεται χρήσιμο να διευκρινίζεται με μεγαλύτερη σαφήνεια ότι μόνο οι επιχειρηματίες που έχουν εντάξει την επιχείρηση τους στο σύστημα ελέγχου της βιολογικής παραγωγής μπορούν να χρησιμοποιούν το λογότυπο βιολογικής παραγωγής της ΕΕ για λόγους επισήμανσης. (3) Η καταχώριση του λογότυπου βιολογικής παραγωγής της ΕΕ ως εμπορικού σήματος στο μητρώο της Ένωσης και στο διεθνές μητρώο είναι ανεξάρτητη από τους κανόνες των κανονισμών (ΕΚ) αριθ. 834/2007 και (ΕΚ) αριθ. 889/2008 οι οποίοι εφαρμόζονται στη χρησιμοποίηση του ίδιου του λογότυπου. Για να καταστεί σαφής η ανεξαρτησία των κανόνων αυτών, θα πρέπει να εξαλειφθεί η σχέση μεταξύ των εν λόγω κανόνων και οποιασδήποτε καταχώρισης. (4) Μετά την αλλαγή του συστήματος επισήμανσης βιολογικών προϊόντων και εν αναμονή της ένταξης ειδικών ενωσιακών κανόνων για τη βιολογική οινοποίηση, συνεχίζει να υπάρχει μεγάλη αβεβαιότητα στον τομέα όσον αφορά τη δυνατότητα παραγωγής βιολογικού οίνου. Προκειμένου να επιτραπεί η πώληση του οίνου που έχει παραχθεί από βιολογικά σταφύλια, κατά τις αμπελουργικές περιόδους 2010/2011 και 2011/2012, χωρίς τις υποχρεωτικές ενδείξεις που αναφέρονται στο άρθρο 24 του κανονισμού (ΕΚ) αριθ. 834/2007, υπό τον όρο ότι τα εν λόγω προϊόντα πληρούν τις διατάξεις του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (3), ή τον κανονισμό (ΕΚ) αριθ. 834/2007, κρίνεται αναγκαίο να παραταθεί η μεταβατική περίοδος που αναφέρεται στο άρθρο 95 παράγραφοι 8 και 9 του κανονισμού (ΕΚ) αριθ. 889/2008 όσον αφορά ορισμένες διατάξεις επισήμανσης για τα προϊόντα αυτά, έως τις 31 Ιουλίου 2012. Η παράταση της μεταβατικής περιόδου θα πρέπει να αρχίσει να ισχύει από την 1η Ιουλίου 2010. (5) Μετά την αξιολόγηση της Ευρωπαϊκής Αρχής για την Ασφάλεια των Τροφίμων (EFSA) σχετικά με τη χρησιμοποίηση του εκχυλίσματος δενδρολίβανου ως προσθέτου τροφίμων (4), είχε επιτραπεί η χρήση της ουσίας «εκχυλίσματα δενδρολίβανου» ως αντιοξειδωτικού και περιλαμβάνεται με αριθμό Ε στο παράρτημα III μέρος Δ της οδηγίας 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (5). Συνεπώς, είναι αναγκαίο να επιτραπεί η χρήση του εκχυλίσματος δενδρολίβανου στη μεταποίηση βιολογικών τροφίμων ως προσθέτου τροφίμων, εάν χρησιμοποιείται ως τέτοιο, με την προσθήκη του προϊόντος αυτού στο παράρτημα VIII του κανονισμού (ΕΚ) αριθ. 889/2008. (6) Ως εκ τούτου, ο κανονισμός (ΕΚ) αριθ. 889/2008 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 889/2008 τροποποιείται ως εξής: 1. Στο άρθρο 57, το δεύτερο εδάφιο αντικαθίσταται από το ακόλουθο κείμενο: «Για τους σκοπούς της επισήμανσης, ο λογότυπος βιολογικής παραγωγής της ΕΕ χρησιμοποιείται μόνο εάν το σχετικό προϊόν παράγεται σύμφωνα με τις απαιτήσεις του κανονισμού (ΕΚ) αριθ. 834/2007, του κανονισμού (ΕΚ) αριθ. 1235/2008 της Επιτροπής (6) και του παρόντος κανονισμού, από επιχειρηματίες που τηρούν τις απαιτήσεις του συστήματος ελέγχου που αναφέρονται στα άρθρα 27, 28, 29, 32 και 33 του κανονισμού (ΕΚ) αριθ. 834/2007. 2. Στο άρθρο 95, παρεμβάλλεται η ακόλουθη παράγραφος 10α: «10α. Όσον αφορά τους οίνους, η μεταβατική περίοδος που αναφέρεται στην παράγραφο 8 λήγει στις 31 Ιουλίου 2012. Επιτρέπεται να συνεχιστεί η διάθεση στην αγορά αποθεμάτων οίνων που έχουν παραχθεί, συσκευαστεί και σημανθεί πριν από τις 31 Ιουλίου 2012, σύμφωνα με τον κανονισμό (ΕΟΚ) αριθ. 2092/91 ή τον κανονισμό (ΕΚ) αριθ. 834/2007, μέχρι την εξάντληση των αποθεμάτων.». 3. Στο παράρτημα VIII τμήμα Α, μετά το πρόσθετο τροφίμων E 341(i) (Δισόξινο φωσφορικό ασβέστιο) παρεμβάλλεται η ακόλουθη σειρά: «B E 392* Εκχυλίσματα δενδρολίβανου x x Μόνο εφόσον προέρχονται από βιολογική παραγωγή και για την εκχύλιση χρησιμοποιείται αποκλειστικά αιθανόλη» 4. Στο παράρτημα XI μέρος Α, το σημείο 9 απαλείφεται. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ωστόσο, το άρθρο 1 σημείο 2 εφαρμόζεται από την 1η Ιουλίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Απριλίου 2011.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Ιουλίου 2010 για την έγκριση ενισχυμένης συνεργασίας στον τομέα του δικαίου που είναι εφαρμοστέο στο διαζύγιο και τον δικαστικό χωρισμό (2010/405/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 329 παράγραφος 1, το αίτημα που υπέβαλαν το Βασίλειο του Βελγίου, η Δημοκρατία της Βουλγαρίας, η Ομοσπονδιακή Δημοκρατία της Γερμανίας, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Δημοκρατία της Λεττονίας, το Μεγάλο Δουκάτο του Λουξεμβούργου, η Δημοκρατία της Ουγγαρίας, η Μάλτα, η Δημοκρατία της Αυστρίας, η Πορτογαλική Δημοκρατία, η Ρουμανία και η Δημοκρατία της Σλοβενίας, την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Ένωση έχει θέσει ως στόχο τη διατήρηση και την ανάπτυξη ενός χώρου ελευθερίας, ασφάλειας και δικαιοσύνης, εντός του οποίου εξασφαλίζεται η ελεύθερη κυκλοφορία των προσώπων. Για την προοδευτική καθιέρωση ενός τέτοιου χώρου, η Ένωση πρέπει να θεσπίσει μέτρα σχετικά με τη δικαστική συνεργασία σε αστικές υποθέσεις με διασυνοριακές επιπτώσεις, ιδίως όταν απαιτείται για τη σωστή λειτουργία της εσωτερικής αγοράς. (2) Σύμφωνα με το άρθρο 81 της συνθήκης για τη λειτουργία της Ευρωπαϊκής Ένωσης, τα εν λόγω μέτρα πρέπει να περιλαμβάνουν την προώθηση της συμβατότητας των κανόνων που εφαρμόζονται στα κράτη μέλη όσον αφορά τη σύγκρουση νόμων, καθώς και μέτρα σχετικά με το οικογενειακό δίκαιο με διασυνοριακές επιπτώσεις. (3) Στις 17 Ιουλίου 2006, η Επιτροπή εξέδωσε πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 2201/2003 όσον αφορά τη διεθνή δικαιοδοσία και για τη θέσπιση κανόνων σχετικά με το εφαρμοστέο δίκαιο σε γαμικές διαφορές («προτεινόμενος κανονισμός»). (4) Κατά τη συνεδρίασή του της 5ης και 6ης Ιουνίου 2008, το Συμβούλιο εξέδωσε πολιτικές κατευθυντήριες γραμμές οι οποίες διαπίστωναν ότι δεν υπάρχει ομοφωνία ώστε να συνεχισθούν οι εργασίες σχετικά με τον προτεινόμενο κανονισμό και ότι υφίσταντο ανυπέρβλητες δυσχέρειες, οι οποίες καθιστούσαν ανέφικτη την ομοφωνία, όχι μόνο τη συγκεκριμένη χρονική στιγμή αλλά και στο άμεσο μέλλον. Το Συμβούλιο διαπίστωσε ότι οι στόχοι του προτεινόμενου κανονισμού ήταν αδύνατον να επιτευχθούν, εντός ευλόγου χρονικού διαστήματος, με εφαρμογή των σχετικών διατάξεων των συνθηκών. (5) Υπό αυτές τις περιστάσεις, η Ελλάδα, η Ισπανία, η Ιταλία, το Λουξεμβούργο, η Ουγγαρία, η Αυστρία, η Ρουμανία και η Σλοβενία απηύθυναν αίτημα στην Επιτροπή, με επιστολές της 28ης Ιουλίου 2008, δηλώνοντας ότι είχαν την πρόθεση να καθιερώσουν μεταξύ τους ενισχυμένη συνεργασία στον τομέα του εφαρμοστέου δικαίου σε γαμικές διαφορές και ζητώντας από την Επιτροπή να υποβάλει σχετική πρόταση στο Συμβούλιο. Η Βουλγαρία απηύθυνε όμοιο αίτημα στην Επιτροπή με επιστολή της 12ης Αυγούστου 2008, η Γαλλία έπραξε το ίδιο με επιστολή της 12ης Ιανουαρίου 2009, η Γερμανία με επιστολή της 15ης Απριλίου 2010, το Βέλγιο με επιστολή της 22ας Απριλίου 2010, η Λεττονία με επιστολή της 17ης Μαΐου 2010,η Μάλτα με επιστολή της 31ης Μαΐου 2010 και η Πορτογαλία κατά τη σύνοδο του Συμβουλίου της 4ης Ιουνίου 2010. Στις 3 Μαρτίου 2010, η Ελλάδα απέσυρε το αίτημά της. Συνολικά, δεκατέσσερα κράτη μέλη ζήτησαν ενισχυμένη συνεργασία. (6) Η ενισχυμένη συνεργασία αναμένεται να δημιουργήσει ένα σαφές και πλήρες νομικό πλαίσιο στον τομέα του διαζυγίου και του δικαστικού χωρισμού στα συμμετέχοντα κράτη μέλη, να εξασφαλίζει στους πολίτες δέουσες λύσεις όσον αφορά την ασφάλεια δικαίου, την προβλεψιμότητα και την ευελιξία και να αποτρέπει την «εσπευσμένη προσφυγή στο δικαστήριο». (7) Εκπληρούνται οι όροι που καθορίζονται στο άρθρο 20 της συνθήκης για την Ευρωπαϊκή Ένωση και στα άρθρα 326 και 329 της συνθήκης για τη λειτουργία της Ευρωπαϊκής Ένωσης. (8) Ο τομέας της ενισχυμένης συνεργασίας, δηλαδή το δίκαιο που είναι εφαρμοστέο σε υποθέσεις διαζυγίου και δικαστικού χωρισμού, καθορίζεται στο άρθρο 81 παράγραφος 2 στοιχείο γ) και στο άρθρο 81 παράγραφος 3 της συνθήκης για τη λειτουργία της Ευρωπαϊκής Ένωσης ως ένας από τους τομείς που καλύπτονται από τις συνθήκες. (9) Η απαίτηση της ύστατης λύσης που προβλέπεται στο άρθρο 20 παράγραφος 2 της συνθήκης για την Ευρωπαϊκή Ένωση πληρούται, εφόσον το Συμβούλιο έκρινε, τον Ιούνιο του 2008, ότι οι στόχοι του κανονισμού δεν μπορούν να επιτευχθούν μέσα σε εύλογο χρόνο από την Ένωση στο σύνολό της. (10) Η ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό αποσκοπεί στο να αναπτυχθεί δικαστική συνεργασία σε αστικές υποθέσεις με διασυνοριακές επιπτώσεις, με βάση την αρχή της αμοιβαίας αναγνώρισης των δικαστικών αποφάσεων, καθώς και στο να εξασφαλισθεί η συμβατότητα των κανόνων που εφαρμόζονται στα κράτη μέλη όσον αφορά τη σύγκρουση νόμων. Ως εκ τούτου, προάγει τους στόχους της Ένωσης, διαφυλάσσει τα συμφέροντά της και ενισχύει τη διαδικασία ολοκλήρωσής της, όπως απαιτείται από το άρθρο 20 παράγραφος 1 της συνθήκης για την Ευρωπαϊκή Ένωση. (11) Η ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό είναι συμβατή με τις Συνθήκες και το δίκαιο της Ένωσης, και δεν θίγει την εσωτερική αγορά ούτε την οικονομική, κοινωνική και εδαφική συνοχή. Δεν συνιστά διάκριση ή φραγμό στις συναλλαγές μεταξύ των κρατών μελών ούτε προκαλεί στρεβλώσεις του ανταγωνισμού μεταξύ τους. (12) Η ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό σέβεται τις αρμοδιότητες, τα δικαιώματα και τις υποχρεώσεις των κρατών μελών που δεν συμμετέχουν σε αυτήν. Οι κοινοί κανόνες ιδιωτικού διεθνούς δικαίου των συμμετεχόντων κρατών μελών δεν θίγουν τους κανόνες των μη συμμετεχόντων κρατών μελών. Τα δικαστήρια των μη συμμετεχόντων κρατών μελών εξακολουθούν να εφαρμόζουν τους ισχύοντες εσωτερικούς κανόνες τους ιδιωτικού διεθνούς δικαίου για να καθορίζουν το εφαρμοστέο δίκαιο σε υποθέσεις διαζυγίου ή δικαστικού χωρισμού. (13) Ειδικότερα, η ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό είναι συμβατή με το δίκαιο της Ένωσης σχετικά με τη δικαστική συνεργασία σε αστικές υποθέσεις, στο βαθμό που η ενισχυμένη συνεργασία δεν θίγει το προϋπάρχον κεκτημένο. (14) Η παρούσα απόφαση τηρεί τα δικαιώματα, τις αρχές και τις ελευθερίες που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το άρθρο 21. (15) Η ενισχυμένη συνεργασία στον τομέα του δικαίου που είναι εφαρμοστέο στο διαζύγιο και τον δικαστικό χωρισμό είναι ανοιχτή ανά πάσα στιγμή σε όλα τα κράτη μέλη, σύμφωνα με το άρθρο 328 της συνθήκης για τη λειτουργία της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το Βασίλειο του Βελγίου, η Δημοκρατία της Βουλγαρίας, η Ομοσπονδιακή Δημοκρατία της Γερμανίας, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Δημοκρατία της Λεττονίας, το Μεγάλο Δουκάτο του Λουξεμβούργου, η Δημοκρατία της Ουγγαρίας, η Μάλτα, η Δημοκρατία της Αυστρίας, η Πορτογαλική Δημοκρατία, η Ρουμανία και η Δημοκρατία της Σλοβενίας εξουσιοδοτούνται να καθιερώσουν ενισχυμένη συνεργασία μεταξύ τους στον τομέα του δικαίου που είναι εφαρμοστέο στο διαζύγιο και τον δικαστικό χωρισμό, εφαρμόζοντας τις σχετικές διατάξεις των συνθηκών. Άρθρο 2 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 12 Ιουλίου 2010.

Οικογενειακό Δίκαιο

Αστικό Δίκαιο

Ιδιωτικό Διεθνές Δίκαιο


ΚΑΝΟΝΙΣΜΌΣ (ΕΕ) αριθ. 558/2010 ΤΗΣ ΕΠΙΤΡΟΠΉΣ της 24ης Ιουνίου 2010 για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου για τον καθορισμό ειδικών κανόνων υγιεινής για τα τρόφιμα ζωικής προέλευσης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 853/2004 ορίζει συγκεκριμένες απαιτήσεις σχετικά με τους κανόνες υγιεινής για τα τρόφιμα ζωικής προέλευσης. Προβλέπει, μεταξύ άλλων, ότι οι υπεύθυνοι επιχειρήσεων τροφίμων μπορούν να διαθέτουν στην αγορά προϊόντα ζωικής προέλευσης μόνον εφόσον τα προϊόντα αυτά έχουν παρασκευασθεί και υποστεί χειρισμούς αποκλειστικά σε εγκαταστάσεις που ανταποκρίνονται στις σχετικές απαιτήσεις του παραρτήματος III. (2) Το κεφάλαιο VII του τμήματος I του παραρτήματος III του κανονισμού (ΕΚ) αριθ. 853/2004 προβλέπει ότι το κρέας κατοικίδιων οπληφόρων μπορεί να μεταφέρεται προτού επιτευχθεί η θερμοκρασία που απαιτείται σύμφωνα με τον εν λόγω κανονισμό, εάν το επιτρέπει η αρμόδια αρχή, για να είναι δυνατή η παραγωγή συγκεκριμένων προϊόντων, υπό ορισμένους όρους. (3) Οι τεκμηριωμένες γνώσεις για τα κατάλληλα μικροβιολογικά κριτήρια και κριτήρια θερμοκρασίας καταδεικνύουν ότι παρόμοια διάταξη θα ήταν επωφελής για την παραγωγή φουά γκρα, για να καταστεί εφικτή στη χρήση παραδοσιακών μεθόδων παραγωγής. (4) Η κατάψυξη αμέσως μετά τη σφαγή και η ψύξη ελαχιστοποιούν την ανάπτυξη βακτηρίων και, κατά συνέπεια, το μικροβιολογικό φορτίο κατά την απόψυξη. Κατ’ αναλογία με τις διατάξεις που ισχύουν ήδη για το κρέας κατοικίδιων οπληφόρων, το κρέας που προέρχεται από πουλερικά και λαγόμορφα που προορίζονται για κατάψυξη πρέπει να καταψύχεται χωρίς αδικαιολόγητη καθυστέρηση μετά τη σφαγή και την ψύξη. Κατά συνέπεια, κρίνεται αναγκαία η τροποποίηση του κεφαλαίου V του τμήματος II του παραρτήματος III του κανονισμού (ΕΚ) αριθ. 853/2004 ανάλογα. (5) Οι κανόνες που προβλέπονται στο κεφάλαιο II του τμήματος VII του παραρτήματος III του κανονισμού (ΕΚ) αριθ. 853/2004 περιλαμβάνουν ειδικές απαιτήσεις για τα ζώντα δίθυρα μαλάκια, τα ζώντα εχινόδερμα, τα ζώντα χιτωνόζωα και τα ζώντα θαλάσσια γαστερόποδα σε ό,τι αφορά τη μικροβιολογική ταξινόμηση των περιοχών παραγωγής. (6) Το άρθρο 6 του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου (2) προβλέπει ότι τα κράτη μέλη μεριμνούν, ώστε η παραγωγή και η διάθεση στην αγορά ζώντων δίθυρων μαλακίων, ζώντων εχινοδέρμων, ζώντων χιτωνοζώων και ζώντων θαλάσσιων γαστεροπόδων να υποβάλλεται σε επισήμους ελέγχους σύμφωνα με το παράρτημα ΙΙ. (7) Το παράρτημα II του εν λόγω κανονισμού προβλέπει ότι οι περιοχές παραγωγής κατατάσσονται ανάλογα με το επίπεδο περιττωματικής μόλυνσης. Τα διηθηματοφάγα ζώα, όπως τα δίθυρα μαλάκια, μπορούν να συσσωρεύουν μικροοργανισμούς που θέτουν σε κίνδυνο τη δημόσια υγεία. (8) Τα θαλάσσια γαστερόποδα γενικά δεν είναι διηθηματοφάγα ζώα. Κατά συνέπεια, ο κίνδυνος συσσώρευσης μικροοργανισμών που συνδέονται με την περιττωματική μόλυνση μπορεί να θεωρηθεί ελάχιστος. Επιπλέον, δεν υπάρχουν επιδημιολογικές πληροφορίες που να συνδέουν τις διατάξεις για την ταξινόμηση των χώρων παραγωγής με κινδύνους για τη δημόσια υγεία από θαλάσσια γαστερόποδα που δεν είναι διηθηματοφάγα. Γι’ αυτό το λόγο, τα συγκεκριμένα θαλάσσια γαστερόποδα πρέπει να εξαιρούνται από τις διατάξεις για την ταξινόμηση των χώρων παραγωγής όπως προβλέπονται στο κεφάλαιο II του τμήματος VII του παραρτήματος III του κανονισμού (ΕΚ) αριθ. 853/2004. (9) Το κεφάλαιο VI του τμήματος VII του παραρτήματος III του κανονισμού (ΕΚ) αριθ. 853/2004 προβλέπει ότι μόνον οι συσκευασίες ζώντων δίθυρων μαλακίων μεγέθους ατομικής κατανάλωσης πρέπει να είναι κλειστές και να παραμένουν σφραγισμένες από το κέντρο αποστολής και μέχρι να εκτεθούν προς πώληση στον τελικό καταναλωτή. Συνεπώς, οι λοιπές συσκευασίες ζώντων δίθυρων μαλακίων δεν καλύπτονται από την εν λόγω απαίτηση. Για το συμφέρον της δημόσιας υγείας, κρίνεται αναγκαία η τροποποίηση της εν λόγω απαίτησης, ώστε να παραμένουν κλειστές όλες οι εν λόγω συσκευασίες μέχρι την παρουσίασή τους στον τελικό καταναλωτή. (10) Το κεφάλαιο IX του τμήματος VII του παραρτήματος III του κανονισμού (ΕΚ) αριθ. 853/2004 προβλέπει ειδικές απαιτήσεις για τα χτένια που συλλέγονται εκτός ταξινομημένων περιοχών παραγωγής. Ανάλογες απαιτήσεις πρέπει επίσης να εφαρμόζονται στα ζώντα θαλάσσια γαστερόποδα που δεν είναι διηθηματοφάγα. Το σημείο 4 του εν λόγω κεφαλαίου προβλέπει ειδικούς κανόνες για τη συσκευασία των χτενιών. Κρίνεται αναγκαίο οι απαιτήσεις για τις συσκευασίες ζώντων δίθυρων μαλακίων κατά τη μεταφορά τους από το κέντρο αποστολής στο σημείο λιανικής πώλησης να εφαρμόζονται και στα χτένια και τα θαλάσσια γαστερόποδα που δεν είναι διηθηματοφάγα, τα οποία έχουν συλλεγεί εκτός ταξινομημένων περιοχών παραγωγής. (11) Το σημείο A του κεφαλαίου III του τμήματος VIII του παραρτήματος III του κανονισμού (ΕΚ) αριθ. 853/2004 ορίζει απαιτήσεις για το χειρισμό των νωπών αλιευτικών προϊόντων. Ο ορισμός των νωπών αλιευτικών προϊόντων που περιλαμβάνεται στο σημείο 3.5 του παραρτήματος I του εν λόγω κανονισμού δεν περιλαμβάνει τα αποψυγμένα αμεταποίητα αλιευτικά προϊόντα και τα νωπά αλιευτικά προϊόντα στα οποία έχουν προστεθεί πρόσθετα τροφίμων σύμφωνα με τη σχετική νομοθεσία για την εξασφάλιση της διατήρησης. Για λόγους συνοχής της ενωσιακής νομοθεσίας, οι ίδιες απαιτήσεις που ισχύουν για τα νωπά αλιευτικά προϊόντα πρέπει να εφαρμόζονται στα εν λόγω προϊόντα. (12) Το σημείο 2 του κεφαλαίου VII και το σημείο 1 β) του κεφαλαίου VIII του τμήματος VIII του παραρτήματος III του κανονισμού (ΕΚ) αριθ. 853/2004 αναφέρεται σε εξαίρεση για τα ολόκληρα κατεψυγμένα αρχικά σε άλμη ψάρια, που προορίζονται για την παρασκευή κονσερβών, από τη γενική απαίτηση για τη θερμοκρασία για τα κατεψυγμένα αλιευτικά προϊόντα που δεν υπερβαίνει τους - 18 °C. Για τα κατεψυγμένα σε άλμη ψάρια πρέπει να επιτευχθεί θερμοκρασία που δεν υπερβαίνει τους - 9 °C για το προϊόν. (13) Όταν τα ολόκληρα κατεψυγμένα σε άλμη ψάρια που προορίζονται για την παρασκευή κονσερβών αφαιρούνται από το διάλυμα άλμης που χρησιμοποιείται για τη διαδικασία κατάψυξης, δεν είναι αναγκαία η περαιτέρω μείωση της θερμοκρασίας με άλλα μέσα κατ’ ανώτατο όριο - 18 °C σύμφωνα με την κοινή πρακτική που εφαρμόζεται κατά τη χρήση της μεθόδου άλμης για την κατάψυξη ολόκληρων ψαριών που προορίζονται για την παρασκευή κονσερβών. (14) Το σημείο 1 του κεφαλαίου I του τμήματος XIV και το σημείο 1 του κεφαλαίου I του τμήματος XV του παραρτήματος III του κανονισμού (ΕΚ) αριθ. 853/2004 προβλέπουν απαιτήσεις για την πρώτη ύλη που χρησιμοποιείται για την παραγωγή ζελατίνης και κολλαγόνου που προορίζονται για χρήση σε τρόφιμα. (15) Τον Ιανουάριο του 2005, η Ευρωπαϊκή Αρχή για την Ασφάλεια των Τροφίμων δημοσίευσε επιστημονική γνώμη σχετικά με την ασφάλεια του κολλαγόνου και τη μέθοδο επεξεργασίας για την παραγωγή κολλαγόνου (3). Σύμφωνα με την εν λόγω γνώμη, η χρήση οστών για την παραγωγή κολλαγόνου δεν πρέπει να θεωρείται ότι αποτελεί κίνδυνο για τη δημόσια υγεία. Συνεπώς, κρίνεται αναγκαίο να θεσπιστούν οι απαιτήσεις επεξεργασίας σύμφωνα με τη γνώμη της EFSA και να προσδιοριστεί ότι από τα οστά που χρησιμοποιούνται ως πρώτη ύλη πρέπει να εξαιρούνται τα ειδικά υλικά κινδύνου, όπως ορίζονται στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (4). Το σημείο 1 του κεφαλαίου I του τμήματος XV του παραρτήματος III πρέπει να τροποποιηθεί ανάλογα. (16) Για λόγους συνοχής της ενωσιακής νομοθεσίας, το σημείο 1 του κεφαλαίου I και το σημείο 1 του κεφαλαίου III του τμήματος XIV του παραρτήματος III του κανονισμού (ΕΚ) αριθ. 853/2004 όσον αφορά την πρώτη ύλη για την παραγωγή ζελατίνης πρέπει να τροποποιηθούν ανάλογα. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 853/2004 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιουνίου 2010.

ΑΓΟΡΑΝΟΜΙΚΗ ΝΟΜΟΘΕΣΙΑ

Πολιτική για την υγεία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Οκτωβρίου 2011 για την τροποποίηση της απόφασης 2003/467/ΕΚ όσον αφορά τη δήλωση της Λετονίας ως κράτους μέλους επισήμως απαλλαγμένου από τη φυματίωση και τη δήλωση ορισμένων διοικητικών περιφερειών της Πορτογαλίας ως περιφερειών επισήμως απαλλαγμένων από την ενζωοτική λεύκωση των βοοειδών [κοινοποιηθείσα υπό τον αριθμό Ε(2011) 7186] (Κείμενο που παρουσιάζει ενδιαφέρον για τον ΕΟΧ) (2011/675/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την oδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα A κεφάλαιο I σημείο 4 και το παράρτημα Δ κεφάλαιο Ι σημείο Ε, Εκτιμώντας τα ακόλουθα: (1) Η οδηγία 64/432/EOK εφαρμόζεται στον τομέα των συναλλαγών βοοειδών και χοιροειδών εντός της Ένωσης. Καθορίζει τους όρους υπό τους οποίους ένα κράτος μέλος ή μια περιφέρεια κράτους μέλους μπορούν να αναγνωριστούν ως επισήμως απαλλαγμένα από τη φυματίωση και την ενζωοτική λεύκωση των βοοειδών, όσον αφορά τις αγέλες βοοειδών. (2) Τα παραρτήματα I και ΙΙΙ της απόφασης 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (2) απαριθμούν τα κράτη μέλη και τις περιφέρειές τους που αναγνωρίζονται ως επισήμως απαλλαγμένα από τη φυματίωση και ως επισήμως απαλλαγμένα από την ενζωοτική λεύκωση των βοοειδών. (3) Η Λετονία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/EOK, ώστε να αναγνωριστεί ως επίσημα απαλλαγμένη από τη φυματίωση ολόκληρη η επικράτειά της. (4) Σε συνέχεια της αξιολόγησης των εγγράφων που υπέβαλε η Λετονία, ολόκληρη η επικράτεια αυτού του κράτους μέλους θα πρέπει να κηρυχθεί επισήμως απαλλαγμένη από τη φυματίωση. (5) Η Πορτογαλία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/EOK, ώστε να κηρυχθούν επισήμως απαλλαγμένες από την ενζωοτική λεύκωση των βοοειδών όλες οι διοικητικές περιφέρειες (distritos) εντός των ανώτερων διοικητικών μονάδων (regiões) Algarve και Alentejo. (6) Σε συνέχεια της αξιολόγησης των εγγράφων που υπέβαλε η Πορτογαλία, οι εν λόγω περιφέρειες (distritos) θα πρέπει να κηρυχθούν περιφέρειες της Πορτογαλίας επισήμως απαλλαγμένες από την ενζωοτική λεύκωση των βοοειδών. (7) Συνεπώς, η απόφαση 2003/467/ΕΚ θα πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I και III της απόφασης 2003/467/ΕΚ τροποποιούνται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 12 Οκτωβρίου 2011.

Πολιτική για την υγεία


ΑΠΌΦΑΣΗ 2011/312/ΚΕΠΠΑ ΤΟΥ ΣΥΜΒΟΥΛΊΟΥ της 26ης Μαΐου 2011 για την τροποποίηση και παράταση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 και το άρθρο 43 παράγραφος 2, Εκτιμώντας τα ακόλουθα: 1) Στις 25 Νοεμβρίου 2005, το Συμβούλιο εξέδωσε την κοινή δράση 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) (1). 2) Στις 12 Μαΐου 2010, το Συμβούλιο εξέδωσε την απόφαση 2010/274/ΚΕΠΠΑ (2) για την τροποποίηση της κοινής δράσης 2005/889/ΚΕΠΠΑ και την παράτασή της μέχρι τις 24 Μαΐου 2011. 3) Στις 16 Φεβρουαρίου 2011 η επιτροπή πολιτικής και ασφάλειας (ΕΠΑ) υποστήριξε συστάσεις για τη στρατηγική θεώρηση της εκπαίδευσης για την κοινή πολιτική ασφάλειας και άμυνας (ΚΠΑΑ) που παρέχεται στο παλαιστινιακό προσωπικό διαχείρισης των συνόρων και της διέλευσης στα σημεία διέλευσης της Γάζας. 4) Η EU BAM Rafah θα πρέπει να παραταθεί από 25ης Μαΐου 2011 μέχρι τις 31 Δεκεμβρίου 2011 βάσει της τρέχουσας εντολής. 5) Είναι επίσης αναγκαίο να καθορισθεί το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EU BAM Rafah για την περίοδο από 25 Μαΐου 2011 έως 31 Δεκεμβρίου 2011, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2005/889/ΚΕΠΠΑ τροποποιείται ως εξής: 1. Στο άρθρο 2 δεύτερο εδάφιο προστίθεται το ακόλουθο στοιχείο: «δ) επικουρεί την EUPOL COPPS στα πρόσθετα καθήκοντά της όσον αφορά την εκπαίδευση που παρέχεται στο παλαιστινιακό προσωπικό διαχείρισης των συνόρων και της διέλευσης στα σημεία διέλευσης της Γάζας.». 2. Το άρθρο 10 παράγραφος 1 αντικαθίσταται από το ακόλουθο κείμενο: «1. Η ΕΠΑ ασκεί, υπό την ευθύνη του Συμβουλίου και του ΥΕ, τον πολιτικό έλεγχο και τη στρατηγική διεύθυνση της αποστολής. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις, σύμφωνα με το άρθρο 38 της Συνθήκης. Η εξουσιοδότηση αυτή περιλαμβάνει αρμοδιότητα διορισμού του αρχηγού της αποστολής, κατόπιν προτάσεως του ΥΕ, και αρμοδιότητα τροποποίησης του OPLAN. Περιλαμβάνει, επίσης, την εξουσία λήψης μεταγενέστερων αποφάσεων σχετικών με τον διορισμό του αρχηγού της αποστολής. Το Συμβούλιο διατηρεί την εξουσία λήψης αποφάσεων όσον αφορά τους στόχους και τη λήξη της αποστολής.». 3. Το άρθρο 13 παράγραφος 1 αντικαθίσταται από το ακόλουθο κείμενο: «1. Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την αποστολή για την περίοδο από 25 Μαΐου 2011 έως 31 Δεκεμβρίου 2011 ανέρχεται σε 1 400 000 EUR.». 4. Στο άρθρο 16, το δεύτερο εδάφιο αντικαθίσταται από το ακόλουθο κείμενο: «Λήγει στις 31 Δεκεμβρίου 2011.». Άρθρο 2 Η απόφαση αρχίζει να ισχύει από την ημερομηνία της έκδοσής της. Εφαρμόζεται από τις 25 Μαΐου 2011. Βρυξέλλες, 26 Μαΐου 2011.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 674/2010 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 23ης Ιουλίου 2010 που τροποποιεί τον κανονισμό (ΕΚ) αριθ. 63/2002 (ΕΚΤ/2001/18) σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (ΕΚΤ/2010/7) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως τα άρθρα 5 παράγραφος 1 και 6 παράγραφος 4, Εκτιμώντας τα ακόλουθα: (1) Η ποιότητα του ελάχιστου μεγέθους εθνικού δείγματος που ορίζεται με καθορισμένα κριτήρια πρέπει να αξιολογηθεί περαιτέρω και συνεπώς απαιτείται παράταση της σχετικής μεταβατικής περιόδου προκειμένου να μελετηθεί το ζήτημα. (2) Ο κανονισμός (ΕΚ) αριθ. 63/2002 της Ευρωπαϊκής Κεντρικής Τράπεζας, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (ΕΚΤ/2001/18) (2) θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η εισαγωγική πρόταση της πρώτης παραγράφου του παραρτήματος IV του κανονισμού (ΕΚ) αριθ. 63/2002 (ΕΚΤ/2001/18) αντικαθίσταται ως εξής: «Έως και τον μήνα αναφοράς Δεκέμβριο του έτους 2013, το κείμενο της παραγράφου 10 του παραρτήματος Ι διατυπώνεται ως εξής:». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Φρανκφούρτη, 23 Ιουλίου 2010.

Χρηματοπιστωτικοί οργανισμοί

ΔΗΜΟΣΙΟΝΟΜΙΚΑ